PROJEKTS

Uz 22.01.2020. Nr. 1-8/3

**Latvijas Republikas tiesībsargam**

*Par vecuma pensijas minimālo apmēru*

Ministru kabinets ir izskatījis Latvijas Republikas tiesībsarga 2020.gada 22.janvāra vēstuli Nr.1-8/3 par Ministru kabineta 2019.gada 3.decembra noteikumu Nr.579 “Noteikumi par minimālās valsts vecuma pensijas apmēru” (turpmāk – Noteikumi Nr.579) 2. un 3.punkta atbilstību Latvijas Republikas Satversmes 1.pantam, 91.panta pirmajam teikumam un 109.pantam. Vēstulē tiek aicināts valdībai līdz 2020.gada 21.februārim novērst konstatētos trūkumus un noteikt vecuma pensijas minimālo apmēru atbilstoši Satversmei.

Satversmes 1.pants nosaka, ka Latvija ir neatkarīga demokrātiska republika, 91.panta otrais teikums nosaka, ka cilvēka tiesības tiek īstenotas bez jebkādas diskriminācijas, un 109.pants nosaka, ka ikvienam ir tiesības uz sociālo nodrošinājumu vecuma, darbnespējas, bezdarba un citos likumā noteiktajos gadījumos.

Ministru kabinets piekrīt tiesībsarga vēstulē norādītajam, ka Noteikumos Nr.579 noteiktais vecuma pensijas minimālais apmērs šodienas situācijā nav pietiekoši liels un to būtu nepieciešams regulāri pārskatīt atbilstoši valsts budžeta iespējām.

Ministru kabinets informē, ka Labklājības ministrija 2019.gadā izstrādāja un iesniedza Ministru kabinetā izskatīšanai politikas plānošanas dokumentu “Plāns minimālo ienākumu atbalsta sistēmas pilnveidošanai 2020.-2021.gadam” (turpmāk – Plāns)[[1]](#footnote-1), kurš, t.sk. paredzēja noteikt minimālo vecuma pensijas aprēķina bāzi 99 *euro*. Plāns arī paredzēja, ka minimālais vecuma pensijas apmērs tiktu gradēts par katru apdrošināšanas stāža gadu. Proti, minimālais apmērs par 15 stāža gadiem veidotu 99 *euro* + 20% no 99 *euro* (jeb piemērotu koeficientu 1,2), bet par katru nākamo stāža gadu bija paredzēts 2% pieaugums no 99 *euro* (jeb par katru nākamo gadu + 0,02 koeficients).

Valsts fiskālās telpas ierobežojumu dēļ Plānā noteiktos pasākumus nevarēja īstenot pilnā apmērā (Plānā paredzēto pasākumu ieviešanai no 2020. līdz 2022.gadam indikatīvi ik gadu papildus būtu nepieciešami 27–28 milj. *euro* valsts budžeta līdzekļu), tādēļ 2020.gada valsts budžeta veidošanas procesā Labklājības ministrijas prioritārais pasākums “Atbalsts minimālo ienākumu līmeņa palielināšanai” tika atbalstīts daļējā apjomā, novirzot tā īstenošanai 2020.gadā 9,8 milj. *euro*, 2021.gadā 9,9 milj. *euro* un 2022.gadā 10 milj. *euro* valsts budžeta līdzekļu, kas ir iekļauti likumā “Par valsts budžetu 2020.gadam” un likumā “Par vidēja termiņa budžeta ietvaru 2020., 2021. un 2022.gadam”. Saglabājot politisko virzību, kas vērsta uz nabadzības un sociālās atstumtības mazināšanu, prioritāri tika virzīti pasākumi valsts atbalsta palielināšanai pensijas vecuma cilvēkiem, kuri saņem mazu vecuma pensiju (skatīt 1.tabulu), kā arī personām ar invaliditāti - gan valsts sociālā nodrošinājuma pabalsta saņēmējiem (pamatā ekonomiski neaktīvām personām), gan mazu invaliditātes pensiju saņēmējiem. Sākot ar 2020.gada 1.janvāri, minimālās vecuma pensijas aprēķina bāze paaugstināta no 64,03 *euro* līdz 80 *euro*, savukārt personām ar invaliditāti no bērnības no 106,72 *euro* līdz 122,69 *euro*. Ņemot vērā ierobežotos finansiālos līdzekļus, minimālo vecuma pensiju noteikšanas kārtība netika mainīta, t.i., tika saglabāta esošā četru grupu gradācija atkarībā no personas apdrošināšanas stāža.

*1.tabula*

**Vecuma pensijas minimālie apmēri** (*euro*)

|  |  |  |  |
| --- | --- | --- | --- |
| Stāžs gados | koeficents | 2019.gadā | 2020.gadā |
|  |  | ar bāzi 64,03 *euro* | ar bāzi 106,72 *euro* (personām ar invaliditāti no bērnības) | ar bāzi 80,00 *euro* | ar bāzi 122,69 *euro* (personām ar invaliditāti no bērnības) |
| no 15 gadiem līdz 20 gadiem | 1,1 | 70,43 | 117,39 | 88,00 | 134,96 |
| no 21 gada līdz 30 gadiem | 1,3 | 83,24 | 138, 74 | 104,00 | 159,50 |
| no 31 gada līdz 40 gadiem | 1,5 | 96,05 | 160,08 | 120,00 | 184,04 |
| 41 gads un vairāk gadu | 1,7 | 108,85 | 181,42 | 136,00 | 208,57 |

Valsts pensiju sistēma ir tieši saistīta ar valsts ekonomisko situāciju un nelielo pensiju apmēru, ko sekmē gan zemās darba algas, gan dažādi atviegloti sociālās apdrošināšanas iemaksu režīmi, gan augstais aplokšņu algu īpatsvars. Šādos gadījumos tiek garantēts noteikts minimums jeb minimālā pensija. Valstī no 1996.gada ir noteikts vecuma pensijas minimālais apmērs, t.i., ja personai aprēķinātās pensijas apmērs ir zems (nav pietiekams), valsts piemaksā līdz noteiktam līmenim (t.i., noteikts minimālais ienākumu slieksnis pensijām).

Nosakot nepamatoti augstus minimālos vecuma pensijas apmērus, cilvēkiem nebūs motivācijas maksāt sociālās apdrošināšanas iemaksas no visiem darba ienākumiem, jo, strādājot un veicot sociālās apdrošināšanas iemaksas no zemas darba algas, garantētais pensijas apmērs gandrīz pietuvināsies vidējam pensijas apmēram, kas būtu piešķirams personai, kura veikusi sociālās apdrošināšanas iemaksas no daudz lielākas algas. Jāņem vērā fakts, ka patlaban apmēram trešā daļa no sociāli apdrošinātām personām strādā ar algu, kas nepārsniedz minimālo darba algu un līdz ar to viņu veiktās sociālās apdrošināšanas iemaksas ir nelielas, kā rezultātā pensijas kapitāls ir nepietiekams, lai nodrošinātu vecuma pensiju vismaz minimālajā apmērā. Jebkurām papildu garantijām, kas tiek piemērotas pensiju aprēķinā, lai palielinātu piešķirtās pensijas apmēru, nav reālu sociālās apdrošināšanas iemaksu seguma, un līdz ar to tas ir papildu finanšu slogs visiem pensiju sistēmas dalībniekiem.

Tiesībsargs, atsaucoties uz Pārskatīto Eiropas Sociālo hartu (turpmāk – Harta), norāda, ka minimālajam sociālā nodrošinājuma apmēram, ja tas ir ienākumus aizstājošs, jebkurā gadījumā ir jābūt vismaz 50% (341,14 *euro*) no ienākumu mediānas uz vienu ekvivalento patērētāju, bet, ja tas ir zem 40% (272,91 *euro*) no šīs mediānas, tad tas automātiski rada neatbilstību Hartas 12.panta 1.punktam, kas nosaka valstīm ieviest un uzturēt sociālās drošības sistēmu. Savukārt 12.panta 2.punkts atsaucas uz nepieciešamību pēc apmierinoša sociālās drošības sistēmas līmeņa. Tomēr, šeit minētais Hartas noteiktais standarts ir pamats aizsardzības nesamazināšanai un savā būtībā ir mērķis, uz kuru valstis tiecas ilgākā laikposmā. Tas ne vienmēr uzreiz ir sasniedzams. Turklāt, nav noteikts, ka pilnam minimumam ir jābūt universālam un pieejamam visiem sistēmas dalībniekiem, var atalgot arī ilgstošu darba mūžu un pilnvērtīgu iesaisti sociālās apdrošināšanas sistēmā.

Ministru kabinets norāda, lai visas vecuma pensijas nodrošinātu tiesībsarga norādītajā 341,14 *euro* apmērā neatkarīgi no personas apdrošināšanas stāža lieluma un neatkarīgi no tā, vai sociālās apdrošināšanas iemaksas ir veiktas no viena *euro*, vai no 430 un vairāk *euro* mēnesī, papildus būtu nepieciešami - 296 milj. *euro* gadā (skartu 271 tūkst., t.i., 60% vecuma pensionārus, vidējais vecuma pensijas palielinājums - 91 *euro*). Savukārt, lai visas vecuma pensijas nodrošinātu vismaz 271,91 *euro* apmērā, papildus būtu nepieciešami - 107 milj. *euro* gadā (skartu 161,5 tūkst., t.i., 36% vecuma pensionārus, vidējais vecuma pensijas palielinājums - 55 *euro*).

 Ja minimālo vecuma pensiju piesaista ne tikai 341,14 *euro* (50% no ienākumu mediānas), bet arī pie attiecīgā apdrošināšanas stāža gadiem, piemērojot esošos koeficientus, papildus būtu nepieciešami jau 1 030 milj. *euro* gadā (tas skartu 387 tūkst., t.i., 86% vecuma pensionārus; to vidējais vecuma pensijas palielinājums - 222 *euro*). Savukārt, ja minimālo vecuma pensiju piesaista 271,91 *euro* (40% no ienākumu mediānas) un piemēro koeficientus pie attiecīgā apdrošināšanas stāža gadiem, papildus būtu nepieciešami 562 milj. *euro* gadā (tas skartu 353 tūkst., t.i., 78% vecuma pensionārus; to vidējais vecuma pensijas palielinājums - 133 *euro*). Pie tam jāņem vērā, ka šie izdevumi katru gadu palielināsies, jo pensijas regulāri tiek indeksētas.

Ministru kabinets atzīmē, ka vecuma pensijas minimālā apmēra pārskatīšana, nosakot krietni lielāku minimālo pensijas apmēru, pirmkārt, prasa ievērojamus finanšu līdzekļus, otrkārt, neveicina motivāciju cilvēkiem veikt sociālās apdrošināšanas iemaksas no visiem ienākumiem, veidojot lielu negatīvu ietekmi uz valsts speciālo budžetu, kā rezultātā radot reālu draudu valsts pensiju sistēmas ilgtspējai. Turklāt tā būtu netaisnīga gan pret tiem pensiju saņēmējiem, gan esošiem sociālās apdrošināšanas iemaksu veicējiem, kuri, godprātīgi maksājot sociālās apdrošināšanas iemaksas, paši būs/ir sev nopelnījuši pensiju. Tāpat jāņem vērā, ka personas apdrošināšanas stāžā tiek ieskaitīti arī periodi līdz 1990.gada 31.decembrim, kas nav balstīti uz sociālām apdrošināšanas iemaksām, kā arī apdrošināšanas stāžam pielīdzinātie periodi (piem. mācības, dienests, bērnu audzināšanas laiks u.c.).

Ministru kabinets piekrīt, ka tikai ar minimālo vecuma pensiju nav iespējams pilnībā nodrošināt cilvēka pamatvajadzības. Tomēr, Latvijā pensijas veido tikai ap 60% no pensionāru rīcībā esošā ienākuma. Tiesību uz sociālo nodrošinājumu īstenošana primāri notiek, atalgojot visā darba mūžā veikto ilgstošo ieguldījumu pensiju sistēmā, veicot personām maksājumus naudā – pensijas, pabalstus u. c. Taču tiesības uz sociālo nodrošinājumu var tikt īstenotas ne tikai ar maksājumu palīdzību. Sociālā palīdzība personai var tikt sniegta, arī nodrošinot personas pamatvajadzību apmierināšanai nepieciešamās lietas*,* piemēram, pārtiku, mājokli un sniedzot nepieciešamos pakalpojumus[[2]](#footnote-2)*.*

Ministru kabinets atzīmē, ka sociālās drošības sistēmu[[3]](#footnote-3) Latvijā veido sociālā apdrošināšana[[4]](#footnote-4), valsts sociālie pabalsti[[5]](#footnote-5) un pašvaldību sociālās palīdzības pabalsti un sociālie pakalpojumi[[6]](#footnote-6). Līdz ar to atbalsta sniegšana iedzīvotājiem ar zemiem un ļoti zemiem ienākumiem ir skatāma kompleksi, ņemot vērā valsts un pašvaldību garantēto atbalstu visai mājsaimniecībai. Solidāra pieeja iedzīvotāju labklājības līmeņa nodrošināšanai caur savstarpēji papildinošiem valsts un pašvaldību sniegtajiem atbalsta mehānismiem veicina dažādu un visaptverošu pasākumu kompleksu nodrošināšanu, tādējādi maksimāli sekmējot cilvēka iespējas saņemt savām individuālām vajadzībām pietuvinātu atbalstu gan finansiālā izteiksmē, gan pakalpojumu veidā, kas vienlaikus ir samērīgs ar citu grupu situāciju un tām sniegto atbalstu.

Sociāli atbildīgas valsts princips uzliek valstij pienākumu rūpēties par cilvēka cienīga dzīves līmeņa nodrošināšanu un aizsardzību sociālā riska gadījumā. Sociāli atbildīgs ir tāds risinājums, kura rezultātā atsevišķu personu tiesiskās intereses tiek saskaņotas ar visas sabiedrības interesēm. Jāņem vērā, ka nepieciešams nodrošināt līdzsvaru starp valsts ekonomiskajām iespējām un visas sabiedrības labklājību.[[7]](#footnote-7) Liela nozīme ir arī paša cilvēka atbildībai rūpēties par sevi un tuviniekiem, kā arī aktīvi iesaistīties savu sociālo problēmu risināšanā.

Ņemot vērā, ka Latvijā ir izveidota visaptveroša sociālās drošības sistēma, kura garantē tiesības uz sociālo nodrošinājumu personām, kuru ienākumi ir nepietiekami to vajadzību nodrošināšanai, un ka Satversmes 109.pantā noteiktās tiesības uz sociālo nodrošinājumu nenosaka personām tiesības uz konkrētu pensijas apmēru un dod valstij plašas iespējas šo tiesību konkretizēšanai, kā arī to, ka pensiju sistēmas ilgtspējas nodrošināšanai un citu personu tiesību nodrošināšanai ir būtiski sabalansēt valsts sociālās apdrošināšanas speciālā budžeta ieņēmumus un izdevumus, Ministru kabinets uzskata, ka Noteikumu Nr.579 noteiktie minimālie vecuma pensiju apmēri nav pretrunā Satversmei.

Atbilstoši Deklarācijai par Artura Krišjāņa Kariņa vadītā Ministru kabineta iecerēto darbību nabadzības un sociālās atstumtības mazināšana ir aktuāls un prioritārs uzdevums, kurš tai skaitā paredz pakāpeniski pilnveidot minimālo ienākumu atbalsta sistēmu (111.punkts). Valdība arī turpmākajiem gadiem kā vienu no saviem darbības uzdevumiem ir izvirzījusi minimālo ienākumu atbalsta sistēmas pilnveidošanu un attiecīgi arī pasākumu ieviešanu, kas šos pilnveidojumus nodrošinātu.

Vienlaikus minimālo ienākumu līmeņu pilnveides pasākumi ir skatāmi ciešā sasaistē gan ar valsts finansiālajām iespējām un samērīgumu pret visas sabiedrības interesēm, gan ar konkrētās atbalsta sistēmas mērķi un uzdevumiem, gan ar pašvaldību iesaisti atbalsta pakalpojumu pilnveidei noteiktajai mērķa grupai.

Ministru prezidents A.K. Kariņš

Iesniedzējs:

labklājības ministre R.Petraviča

1. Konceptuāli atbalstīts ar Ministru kabineta 2019.gada 22.augusta rīkojumu Nr.408 “Par Plānu minimālo ienākumu atbalsta sistēmas pilnveidošanai 2020.-2021.gadam” [↑](#footnote-ref-1)
2. Latvijas Republikas Satversmes komentāri, VIII nodaļa. Cilvēka pamattiesības, 558. lpp., 25. tēze. [↑](#footnote-ref-2)
3. Likums "Par sociālo drošību". [↑](#footnote-ref-3)
4. Likums "Par sociālo apdrošināšanu". [↑](#footnote-ref-4)
5. Valsts sociālo pabalstu likums. [↑](#footnote-ref-5)
6. Sociālo pakalpojumu un sociālās palīdzības likums. [↑](#footnote-ref-6)
7. Satversmes tiesas 2010.gada 15.marta spriedums lietā Nr.2009-44-01, 22.punkts. [↑](#footnote-ref-7)